title: Εκτελεστικός κανονισμός (ΕΕ) 2016/1739 της Επιτροπής, της 29ης Σεπτεμβρίου 2016, για την 254η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα

text:
               30.9.2016

               EL

               Επίσημη Εφημερίδα της Ευρωπαϊκής Ένωσης

               L 264/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1739 ΤΗΣ ΕΠΙΤΡΟΠΉΣ
   της 29ης Σεπτεμβρίου 2016
   για την 254η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5,
   Εκτιμώντας τα ακόλουθα:

               (1)

               Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων.

               (2)

               Στις 24 Σεπτεμβρίου 2016, η Επιτροπή Κυρώσεων του Συμβουλίου Ασφαλείας των Ηνωμένων Εθνών (ΣΑΗΕ) αποφάσισε να αφαιρέσει δύο φυσικά πρόσωπα από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Κατά συνέπεια, το παράρτημα I του κανονισμού (ΕΚ) αριθ. 881/2002 θα πρέπει να επικαιροποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Σεπτεμβρίου 2016.

            Για την Επιτροπή,

            εξ ονόματος του Προέδρου,

            Αναπληρωτής Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Στο παράρτημα I του κανονισμού (ΕΚ) αριθ. 881/2002, οι ακόλουθες καταχωρίσεις υπό τον τίτλο «Φυσικά πρόσωπα» διαγράφονται:

                     «Muhammad Abdallah Hasan Abu-Al-Khayr (γνωστός και ως α) Mohammed Abdullah Hassan Abdul-Khair, β) Muhammad Abdallah Hasan Abu-al-Khayr, γ) Muhammad Bin-«Abdullah Bin-Hamd»Abu-al-Khayr, δ) Abdallah al-Halabi, ε) «Abdallah al-Halabi al-Madani», στ) Abdallah al-Makki, ζ) Abdallah el-Halabi, η) Abdullah al-Halabi, θ) Abu «Abdallah al-Halabi», ι) Abu Abdallah al-Madani, ια) Muhannad al-Jaddawi). Διεύθυνση: Υεμένη. Ημερομηνία γέννησης: α) 19.6.1975, β) 18.6.1975. Τόπος γέννησης: Madinah al-Munawwarah, Σαουδική Αραβία. Υπηκοότητα: Σαουδάραβας. Εθνικός αναγνωριστικός αριθμός ταυτότητας: 1006010555. Αριθ. διαβατηρίου: A741097 (Διαβατήριο Σαουδικής Αραβίας, εκδοθέν στις 14 Νοεμβρίου 1995, ισχύει έως τις 19 Σεπτεμβρίου 2000). Άλλες πληροφορίες: Εμφανίζεται σε κατάλογο του 2009 85 ατόμων που κατονομάζονται από την κυβέρνηση της Σαουδικής Αραβίας. Ημερομηνία προσδιορισμού που αναφέρεται στο άρθρο 2α παράγραφος 4 στοιχείο β): 24.8.2010.»

                     «Hassan Muhammad Abu Bakr Qayed (γνωστός και ως α) Hasan Muhammad Abu Bakr Qa'id, β) Al-Husain Muhammad Abu Bakr Qayid, γ) Muhammad Hassan Qayed, δ) Mohammad Hassan Abu Bakar, ε) Hasan Qa'id, στ) Muhammad Hasan al-Libi, ζ) Abu Yahya al-Libi, η) Abu Yahya, θ) Sheikh Yahya, ι) Abu Yahya Yunis al Sahrawi, ια) Abu Yunus Rashid, ιβ) al-Rashid, ιγ) Abu al-Widdan, ιδ) Younes Al-Sahrawi, ιε) Younes Al-Sahraoui). Διεύθυνση: Wadi 'Ataba, Λιβύη (πρότερη τοποθεσία το 2004). Ημερομηνία γέννησης: α) 1963, β) 1969. Τόπος γέννησης: Marzaq, Libyan Arab Jamahiriya. Ιθαγένεια: Λιβυκή. Αριθ. διαβατηρίου: 681819/88 (λιβυκό διαβατήριο). Εθνικός αριθμός ταυτότητας: 5617/87 (Λιβυκή ταυτότητα). Άλλες πληροφορίες: α) Ανώτερο στέλεχος της Αλ-Κάιντα, ο οποίος από τα τέλη του 2010 ήταν υπεύθυνος για την εποπτεία άλλων ανώτερων στελεχών της· β) Από το 2010, διοικητής της Αλ-Κάιντα στο Πακιστάν και πάροχος οικονομικής βοήθειας στους ενόπλους της Αλ-Κάιντα στο Αφγανιστάν· γ) Υπήρξε επίσης ανώτατο στέλεχος αρμόδιο για την χάραξη στρατηγικής της Αλ-Κάιντα και διοικητής στο Αφγανιστάν, καθώς και εκπαιδευτής σε στρατόπεδα της οργάνωσης· δ) Όνομα μητρός Al-Zahra Amr Al-Khouri (γνωστή και ως al Zahra''Umar). Η ημερομηνία κατονομασίας αναφέρεται στο άρθρο 2α παράγραφος 4 στοιχείο β): 15.9.2011.».


title: Εκτελεστικός κανονισμός (ΕΕ) 2016/950 της Επιτροπής, της 15ης Ιουνίου 2016, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών 2,4-DB, beta-cyfluthrin, carfentrazone ethyl, Coniothyrium minitans ποικιλία CON/M/91-08 (DSM 9660), cyazofamid, deltamethrin, dimethenamid-P, ethofumesate, fenamidone, flufenacet, flurtamone, foramsulfuron, fosthiazate, imazamox, iodosulfuron, iprodione, isoxaflutole, linuron, maleic hydrazide, mesotrione, oxasulfuron, pendimethalin, picoxystrobin, silthiofam και trifloxystrobin (Κείμενο που παρουσιάζει ενδιαφέρον για τον ΕΟΧ)

text:
               16.6.2016

               EL

               Επίσημη Εφημερίδα της Ευρωπαϊκής Ένωσης

               L 159/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/950 ΤΗΣ ΕΠΙΤΡΟΠΉΣ
   της 15ης Ιουνίου 2016
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών 2,4-DB, beta-cyfluthrin, carfentrazone ethyl, Coniothyrium minitans ποικιλία CON/M/91-08 (DSM 9660), cyazofamid, deltamethrin, dimethenamid-P, ethofumesate, fenamidone, flufenacet, flurtamone, foramsulfuron, fosthiazate, imazamox, iodosulfuron, iprodione, isoxaflutole, linuron, maleic hydrazide, mesotrione, oxasulfuron, pendimethalin, picoxystrobin, silthiofam και trifloxystrobin
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 17 πρώτο εδάφιο,
   Εκτιμώντας τα ακόλουθα:

               (1)

               Το μέρος Α του παραρτήματος του εκτελεστικού κανονισμού (ΕΕ) αριθ. 540/2011της Επιτροπής (2) καθορίζει τις δραστικές ουσίες που θεωρούνται εγκεκριμένες σύμφωνα με τον κανονισμό (ΕΚ) αριθ. 1107/2009.

               (2)

               Για τις περιόδους έγκρισης των δραστικών ουσιών carfentrazone-ethyl, cyazofamid, ethofumesate, fenamidone, foramsulfuron, imazamox, isoxaflutole, linuron, mesotrione, oxasulfuron, pendimethalin και trifloxystrobin προβλέπεται παρέκκλιση από τον κανονισμό (ΕΕ) αριθ. 823/2012 της Επιτροπής (3). Η έγκριση των ουσιών αυτών θα λήξει στις 31 Ιουλίου 2016.

               (3)

               Για τις περιόδους έγκρισης των δραστικών ουσιών 2,4-DB, beta-cyfluthrin, Coniothyrium minitans ποικιλία CON/M/91-08 (DSM 9660), deltamethrin, dimethenamid-P, flufenacet, flurtamone, fosthiazate, iodosulfuron, iprodione, maleic hydrazide, picoxystrobin και silthiofam προβλέπεται παρέκκλιση από τον κανονισμό (ΕΕ) αριθ. 823/2012. Η έγκριση των ουσιών αυτών θα λήξει στις 31 Οκτωβρίου 2016.

               (4)

               Υποβλήθηκαν αιτήσεις για την ανανέωση της έγκρισης των εν λόγω ουσιών σύμφωνα με τον εκτελεστικό κανονισμό (ΕΕ) αριθ. 844/2012 της Επιτροπής (4).

               (5)

               Επειδή η αξιολόγηση των ουσιών έχει καθυστερήσει για λόγους που βρίσκονται εκτός του ελέγχου των αιτούντων, οι εγκρίσεις αυτών των δραστικών ουσιών αναμένεται να λήξουν προτού ληφθεί απόφαση σχετικά με την ανανέωσή τους. Συνεπώς, είναι αναγκαίο να παραταθούν οι περίοδοι έγκρισής τους.

               (6)

               Βάσει του σκοπού που αναφέρεται στο άρθρο 17 πρώτο εδάφιο του κανονισμού (ΕΚ) αριθ. 1107/2009, όσον αφορά περιπτώσεις στις οποίες η Επιτροπή εκδίδει κανονισμό που προβλέπει ότι η έγκριση μιας δραστικής ουσίας που αναφέρεται στο παράρτημα του παρόντος κανονισμού δεν ανανεώνεται επειδή δεν πληρούνται τα κριτήρια έγκρισης, η Επιτροπή ορίζει ως ημερομηνία λήξης την ίδια ημερομηνία που ίσχυε πριν από τον παρόντα κανονισμό ή την ημερομηνία έναρξης ισχύος του κανονισμού που προβλέπει ότι η έγκριση της δραστικής ουσίας δεν ανανεώνεται, επιλέγοντας εκ των δύο την ημερομηνία που ακολουθεί χρονολογικά. Όσον αφορά περιπτώσεις στις οποίες η Επιτροπή εκδίδει κανονισμό που προβλέπει την ανανέωση δραστικής ουσίας που αναφέρεται στο παράρτημα του παρόντος κανονισμού, η Επιτροπή θα επιδιώξει να ορίσει τη συντομότερη δυνατή ημερομηνία εφαρμογής, όπως επιβάλλουν οι περιστάσεις.

               (7)

               Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Ιουνίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (3)  Κανονισμός (ΕΕ) αριθ. 823/2012 της Επιτροπής, της 14ης Σεπτεμβρίου 2012, σχετικά με παρέκκλιση του εκτελεστικού κανονισμού (ΕΕ) αριθ. 540/2011 όσον αφορά τις ημερομηνίες λήξης της έγκρισης των δραστικών ουσιών 2,4-DB, benzoic acid (βενζοϊκό οξύ), beta-cyfluthrin, carfentrazone ethyl, Coniothyrium minitans ποικιλία CON/M/91-08 (DSM 9660), cyazofamid, cyfluthrin, deltamethrin, dimethenamid-P, ethofumesate, ethoxysulfuron, fenamidone, flazasulfuron, flufenacet, flurtamone, foramsulfuron, fosthiazate, imazamox, iodosulfuron, iprodione, isoxaflutole, linuron, maleic hydrazide, mecoprop, mecoprop-P, mesosulfuron, mesotrione, oxadiargyl, oxasulfuron, pendimethalin, picoxystrobin, propiconazole, propineb, propoxycarbazone, propyzamide, pyraclostrobin, silthiofam, trifloxystrobin, warfarin και zoxamide (ΕΕ L 250 της 15.9.2012, σ. 13).

      (4)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

      ΠΑΡΑΡΤΗΜΑ
      Το μέρος A του παραρτήματος του εκτελεστικού κανονισμού (ΕΕ) αριθ. 540/2011 τροποποιείται ως εξής:

                  1.

                  στην έκτη στήλη, λήξη της έγκρισης, της καταχώρισης 29, Ethofumesate, η ημερομηνία αντικαθίσταται από την ημερομηνία «31 Ιουλίου 2017»·

                  2.

                  στην έκτη στήλη, λήξη της έγκρισης, της καταχώρισης 40, Deltamethrin, η ημερομηνία αντικαθίσταται από την ημερομηνία «31 Οκτωβρίου 2017» ·

                  3.

                  στην έκτη στήλη, λήξη της έγκρισης, της καταχώρισης 41, Imazamox, η ημερομηνία αντικαθίσταται από την ημερομηνία «31 Ιουλίου 2017»·

                  4.

                  στην έκτη στήλη, λήξη της έγκρισης, της καταχώρισης 42, Oxasulfuron, η ημερομηνία αντικαθίσταται από την ημερομηνία «31 Ιουλίου 2017»·

                  5.

                  στην έκτη στήλη, λήξη της έγκρισης, της καταχώρισης 44, Foramsulfuron, η ημερομηνία αντικαθίσταται από την ημερομηνία «31 Ιουλίου 2017»·

                  6.

                  στην έκτη στήλη, λήξη της έγκρισης, της καταχώρισης 46, Cyazofamid, η ημερομηνία αντικαθίσταται από την ημερομηνία «31 Ιουλίου 2017»·

                  7.

                  στην έκτη στήλη, λήξη της έγκρισης, της καταχώρισης 47, 2,4-DB, η ημερομηνία αντικαθίσταται από την ημερομηνία «31 Οκτωβρίου 2017»·

                  8.

                  στην έκτη στήλη, λήξη της έγκρισης, της καταχώρισης 48, Beta-cyfluthrin, η ημερομηνία αντικαθίσταται από την ημερομηνία «31 Οκτωβρίου 2017»·

                  9.

                  στην έκτη στήλη, λήξη της έγκρισης, της καταχώρισης 50, Iprodione, η ημερομηνία αντικαθίσταται από την ημερομηνία «31 Οκτωβρίου 2017»·

                  10.

                  στην έκτη στήλη, λήξη της έγκρισης, της καταχώρισης 51, Linuron, η ημερομηνία αντικαθίσταται από την ημερομηνία «31 Ιουλίου 2017»·

                  11.

                  στην έκτη στήλη, λήξη της έγκρισης, της καταχώρισης 52, Maleic hydrazide, η ημερομηνία αντικαθίσταται από την ημερομηνία «31 Οκτωβρίου 2017»·

                  12.

                  στην έκτη στήλη, λήξη της έγκρισης, της καταχώρισης 53, Pendimethalin, η ημερομηνία αντικαθίσταται από την ημερομηνία «31 Ιουλίου 2017»·

                  13.

                  στην έκτη στήλη, λήξη της έγκρισης, της καταχώρισης 59, Trifloxystrobin, η ημερομηνία αντικαθίσταται από την ημερομηνία «31 Ιουλίου 2017»·

                  14.

                  στην έκτη στήλη, λήξη της έγκρισης, της καταχώρισης 60, Carfentrazone ethyl, η ημερομηνία αντικαθίσταται από την ημερομηνία «31 Ιουλίου 2017»·

                  15.

                  στην έκτη στήλη, λήξη της έγκρισης, της καταχώρισης 61, Mesotrione, η ημερομηνία αντικαθίσταται από την ημερομηνία «31 Ιουλίου 2017»·

                  16.

                  στην έκτη στήλη, λήξη της έγκρισης, της καταχώρισης 62, Fenamidone, η ημερομηνία αντικαθίσταται από την ημερομηνία «31 Ιουλίου 2017»·

                  17.

                  στην έκτη στήλη, λήξη της έγκρισης, της καταχώρισης 63, Isoxaflutole, η ημερομηνία αντικαθίσταται από την ημερομηνία «31 Ιουλίου 2017»·

                  18.

                  στην έκτη στήλη, λήξη της έγκρισης, της καταχώρισης 64, Flurtamone, η ημερομηνία αντικαθίσταται από την ημερομηνία «31 Οκτωβρίου 2017»·

                  19.

                  στην έκτη στήλη, λήξη της έγκρισης, της καταχώρισης 65, Flufenacet, η ημερομηνία αντικαθίσταται από την ημερομηνία «31 Οκτωβρίου 2017»·

                  20.

                  στην έκτη στήλη, λήξη της έγκρισης, της καταχώρισης 66, Iodosulfuron, η ημερομηνία αντικαθίσταται από την ημερομηνία «31 Οκτωβρίου 2017»·

                  21.

                  στην έκτη στήλη, λήξη της έγκρισης, της καταχώρισης 67, Dimethenamid-P, η ημερομηνία αντικαθίσταται από την ημερομηνία «31 Οκτωβρίου 2017»·

                  22.

                  στην έκτη στήλη, λήξη της έγκρισης, της καταχώρισης 68, Picoxystrobin, η ημερομηνία αντικαθίσταται από την ημερομηνία «31 Οκτωβρίου 2017»·

                  23.

                  στην έκτη στήλη, λήξη της έγκρισης, της καταχώρισης 69, Fosthiazate, η ημερομηνία αντικαθίσταται από την ημερομηνία «31 Οκτωβρίου 2017»·

                  24.

                  στην έκτη στήλη, λήξη της έγκρισης, της καταχώρισης 70, Silthiofam, η ημερομηνία αντικαθίσταται από την ημερομηνία «31 Οκτωβρίου 2017»·

                  25.

                  στην έκτη στήλη, λήξη της έγκρισης, της καταχώρισης 71, Coniothyrium minitans ποικιλία CON/M/91-08 (DSM 9660), η ημερομηνία αντικαθίσταται από την ημερομηνία «31 Οκτωβρίου 2017».


title: Εκτελεστικός κανονισμός (ΕΕ) αριθ. 163/2014 της Επιτροπής, της 20ής Φεβρουαρίου 2014 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               21.2.2014

               EL

               Επίσημη Εφημερίδα της Ευρωπαϊκής Ένωσης

               L 52/13

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 163/2014 ΤΗΣ ΕΠΙΤΡΟΠΉΣ

   της 20ής Φεβρουαρίου 2014
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Φεβρουαρίου 2014.

            Για την Επιτροπή, εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0702 00 00

                  MA

                  57,7

                  TN

                  73,8

                  TR

                  94,6

                  ZZ

                  75,4

                  0707 00 05

                  EG

                  174,9

                  JO

                  206,0

                  MA

                  158,2

                  TR

                  159,2

                  ZZ

                  174,6

                  0709 91 00

                  EG

                  107,0

                  ZZ

                  107,0

                  0709 93 10

                  MA

                  33,6

                  TR

                  91,1

                  ZZ

                  62,4

                  0805 10 20

                  EG

                  46,6

                  IL

                  64,0

                  MA

                  51,7

                  TN

                  50,9

                  TR

                  73,1

                  ZA

                  63,5

                  ZZ

                  58,3

                  0805 20 10

                  IL

                  117,8

                  MA

                  99,2

                  TR

                  110,6

                  ZZ

                  109,2

                  0805 20 30, 0805 20 50, 0805 20 70, 0805 20 90

                  EG

                  29,2

                  IL

                  126,7

                  JM

                  106,9

                  MA

                  124,3

                  TR

                  89,9

                  US

                  134,1

                  ZZ

                  101,9

                  0805 50 10

                  AL

                  39,1

                  MA

                  71,7

                  TR

                  61,2

                  ZZ

                  57,3

                  0808 10 80

                  CN

                  123,5

                  MK

                  32,3

                  US

                  139,8

                  ZZ

                  98,5

                  0808 30 90

                  AR

                  141,8

                  CL

                  186,0

                  CN

                  68,5

                  TR

                  125,1

                  US

                  126,7

                  ZA

                  107,3

                  ZZ

                  125,9

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2017/462 της Επιτροπής, της 16ης Μαρτίου 2017, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               17.3.2017

               EL

               Επίσημη Εφημερίδα της Ευρωπαϊκής Ένωσης

               L 72/66

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/462 ΤΗΣ ΕΠΙΤΡΟΠΉΣ
   της 16ης Μαρτίου 2017
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Μαρτίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  EG

                  184,2

                  MA

                  98,3

                  SN

                  196,7

                  TN

                  182,1

                  TR

                  96,3

                  ZZ

                  151,5

                  0707 00 05

                  EG

                  241,9

                  TR

                  178,3

                  ZZ

                  210,1

                  0709 93 10

                  MA

                  46,4

                  TR

                  135,9

                  ZZ

                  91,2

                  0805 10 22 , 0805 10 24 , 0805 10 28

                  EG

                  43,7

                  IL

                  69,3

                  MA

                  54,3

                  TN

                  55,3

                  TR

                  70,7

                  ZZ

                  58,7

                  0805 50 10

                  TR

                  66,0

                  ZZ

                  66,0

                  0808 10 80

                  CL

                  122,2

                  CN

                  154,7

                  US

                  105,5

                  ZA

                  116,3

                  ZZ

                  124,7

                  0808 30 90

                  AR

                  126,5

                  CL

                  134,8

                  CN

                  74,5

                  TR

                  148,9

                  ZA

                  113,6

                  ZZ

                  119,7

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2015/590 της Επιτροπής, της 31ης Μαρτίου 2015 , για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Chouriça de carne de Melgaço (ΠΓΕ)]

text:
               16.4.2015

               EL

               Επίσημη Εφημερίδα της Ευρωπαϊκής Ένωσης

               L 99/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/590 ΤΗΣ ΕΠΙΤΡΟΠΉΣ
   της 31ης Μαρτίου 2015
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Chouriça de carne de Melgaço (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Πορτογαλία για την καταχώριση της ονομασίας «Chouriça de carne de Melgaço» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή, βάσει του άρθρου 51 του κανονισμού (ΕΕ) αριθ. 1151/2012, η ονομασία «Chouriça de carne de Melgaço» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ονομασία «Chouriça de Carne de Melgaço» (ΠΓΕ) καταχωρίζεται.
   Η ονομασία που αναφέρεται στο πρώτο εδάφιο αφορά προϊόν της κλάσης 1.2. Προϊόντα κρέατος (μαγειρευτά, παστά, καπνιστά κ.λπ.) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Μαρτίου 2015.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 423 της 26.11.2014, σ. 9.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) αριθ. 1061/2014 της Επιτροπής, της 8ης Οκτωβρίου 2014 , σχετικά με τον καθορισμό ποσοστού αποδοχής για την έκδοση πιστοποιητικών εξαγωγής, την απόρριψη των αιτήσεων πιστοποιητικών εξαγωγής και την αναστολή της υποβολής των αιτήσεων πιστοποιητικών εξαγωγής για τη ζάχαρη εκτός ποσόστωσης

text:
               9.10.2014

               EL

               Επίσημη Εφημερίδα της Ευρωπαϊκής Ένωσης

               L 293/24

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1061/2014 ΤΗΣ ΕΠΙΤΡΟΠΉΣ
   της 8ης Οκτωβρίου 2014
   σχετικά με τον καθορισμό ποσοστού αποδοχής για την έκδοση πιστοποιητικών εξαγωγής, την απόρριψη των αιτήσεων πιστοποιητικών εξαγωγής και την αναστολή της υποβολής των αιτήσεων πιστοποιητικών εξαγωγής για τη ζάχαρη εκτός ποσόστωσης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2), και ιδίως το άρθρο 7ε, σε συνδυασμό με το άρθρο 9 παράγραφος 1,
   Εκτιμώντας τα ακόλουθα:

               (1)

               Σύμφωνα με το άρθρο 139 παράγραφος 1 πρώτο εδάφιο στοιχείο δ) του κανονισμού (ΕΕ) αριθ. 1308/2013, η ζάχαρη που παράγεται κατά τη διάρκεια μιας περιόδου εμπορίας καθ' υπέρβαση της ποσόστωσης που αναφέρεται στο άρθρο 136 του εν λόγω κανονισμού μπορεί να εξάγεται μόνο εντός του ποσοτικού ορίου που καθορίζει η Επιτροπή.

               (2)

               Στον εκτελεστικό κανονισμό (ΕΕ) αριθ. 776/2014 της Επιτροπής, της 16ης Ιουλίου 2014, για τον καθορισμό του ποσοτικού ορίου όσον αφορά τις εξαγωγές ζάχαρης και ισογλυκόζης εκτός ποσόστωσης μέχρι το τέλος της περιόδου εμπορίας 2014/2015 (3), καθορίζονται τα εν λόγω ποσοτικά όρια.

               (3)

               Οι ποσότητες ζάχαρης τις οποίες αφορούν οι αιτήσεις πιστοποιητικών εξαγωγής υπερβαίνουν το ποσοτικό όριο που καθορίζεται στον εκτελεστικό κανονισμό (ΕΕ) αριθ. 776/2014. Ως εκ τούτου, κρίνεται σκόπιμο να καθορισθεί ποσοστό αποδοχής για τις ποσότητες για τις οποίες υποβλήθηκαν αιτήσεις από την 1η έως τις 3 Οκτωβρίου 2014. Όλες οι αιτήσεις πιστοποιητικών εξαγωγής για τη ζάχαρη που υποβλήθηκαν μετά τις 3 Οκτωβρίου 2014 θα πρέπει, συνεπώς, να απορριφθούν και να ανασταλεί η υποβολή των αιτήσεων πιστοποιητικών εξαγωγής,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Τα πιστοποιητικά εξαγωγής για τη ζάχαρη εκτός ποσόστωσης για τα οποία υποβλήθηκαν αιτήσεις από την 1η έως τις 3 Οκτωβρίου 2014 εκδίδονται για τις αιτούμενες ποσότητες πολλαπλασιαζόμενες επί το ποσοστό αποδοχής 28,699472 %.
   2.   Οι αιτήσεις πιστοποιητικών εξαγωγής για τη ζάχαρη εκτός ποσόστωσης που υποβλήθηκαν στις 6, 7, 8, 9 και 10 Οκτωβρίου 2014 απορρίπτονται.
   3.   Η υποβολή αιτήσεων πιστοποιητικών εξαγωγής για τη ζάχαρη εκτός ποσόστωσης αναστέλλεται για την περίοδο από τις 13 Οκτωβρίου 2014 έως τις 30 Σεπτεμβρίου 2015.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Οκτωβρίου 2014.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 178 της 1.7.2006, σ. 24.

      (3)  ΕΕ L 210 της 17.7.2014, σ. 11.


title: Εκτελεστικός κανονισμός (ΕΕ) 2017/781 της Επιτροπής, της 5ης Μαΐου 2017, για την ανάκληση της έγκρισης της δραστικής ουσίας μεθυλεννεϋλοκετόνης, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               6.5.2017

               EL

               Επίσημη Εφημερίδα της Ευρωπαϊκής Ένωσης

               L 118/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/781 ΤΗΣ ΕΠΙΤΡΟΠΉΣ
   της 5ης Μαΐου 2017
   για την ανάκληση της έγκρισης της δραστικής ουσίας μεθυλεννεϋλοκετόνης, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3 δεύτερη περίπτωση και το άρθρο 78 παράγραφος 2,
   Εκτιμώντας τα ακόλουθα:

               (1)

               Η οδηγία 2008/127/ΕΚ της Επιτροπής (2) συμπεριέλαβε τη μεθυλεννεϋλοκετόνη ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3). Στον εκτελεστικό κανονισμό (ΕΕ) αριθ. 608/2012 της Επιτροπής (4) προβλέπεται ότι ο κοινοποιών, κατόπιν αιτήματος του οποίου συμπεριλήφθηκε η μεθυλεννεϋλοκετόνη, παρέχει περαιτέρω στοιχεία επιβεβαίωσης σχετικά με α) τις προδιαγραφές του υλικού που δοκιμάστηκε στις μελέτες των τοξικών δεδομένων επί θηλαστικών και τις μελέτες οικοτοξικολογίας, β) τις προδιαγραφές, με συνοδευτικά στοιχεία της παρτίδας και επικυρωμένες μεθόδους ανάλυσης, γ) την κατάλληλη αξιολόγηση για την τύχη και τη συμπεριφορά της μεθυλεννεϋλοκετόνης και των δυνητικών προϊόντων μετασχηματισμού στο περιβάλλον και δ) τον κίνδυνο για υδρόβιους οργανισμούς και οργανισμούς του εδάφους. Τα εν λόγω στοιχεία επιβεβαίωσης έπρεπε να υποβληθούν έως τις 30 Απριλίου 2013 για τα στοιχεία α) και β) και έως τις 31 Δεκεμβρίου 2015 για τα στοιχεία γ) και δ).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρούνται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (5).

               (3)

               Ο κοινοποιών δεν υπέβαλε τα στοιχεία επιβεβαίωσης όσον αφορά τα στοιχεία γ) και δ) της αιτιολογικής σκέψης 1 έως τις 31 Δεκεμβρίου 2015. Ο κοινοποιών παρέλειψε επίσης να απαντήσει στην επιστολή της Επιτροπής, με την οποία του δινόταν η ευκαιρία να εξηγήσει τη θέση του πριν από τη λήψη οποιασδήποτε απόφασης ανάκλησης της ουσίας.

               (4)

               Ως εκ τούτου, κρίνεται σκόπιμο να ανακληθεί η έγκριση της ουσίας μεθυλεννεϋλοκετόνη.

               (5)

               Κατά συνέπεια, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (6)

               Θα πρέπει να δοθεί χρόνος στα κράτη μέλη για την ανάκληση των αδειών για τα φυτοπροστατευτικά προϊόντα που περιέχουν την εν λόγω δραστική ουσία. Είναι σκόπιμο να περιοριστεί η μέγιστη διάρκεια της περιόδου χάριτος που δύναται να χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 για τα φυτοπροστατευτικά προϊόντα που περιέχουν τη δραστική ουσία.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ανάκληση της έγκρισης
   Η έγκριση της δραστικής ουσίας μεθυλεννεϋλοκετόνη ανακαλείται.
   Άρθρο 2
   Τροποποίηση του εκτελεστικού κανονισμού (ΕΕ) αριθ. 540/2011
   Στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, διαγράφεται η σειρά 238 σχετικά με την ουσία μεθυλεννεϋλοκετόνη.
   Άρθρο 3
   Μεταβατικά μέτρα
   Τα κράτη μέλη ανακαλούν τις άδειες φυτοπροστατευτικών προϊόντων που περιέχουν την ουσία μεθυλεννεϋλοκετόνη ως δραστική ουσία, πριν από τις 26 Αυγούστου 2017.
   Άρθρο 4
   Περίοδος χάριτος
   Η περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι η συντομότερη δυνατή και λήγει το αργότερο στις 26 Αυγούστου 2018.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Μαΐου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2008/127/ΕΚ της Επιτροπής, της 18ης Δεκεμβρίου 2008, για την τροποποίηση της οδηγίας 91/414/ΕΟΚ του Συμβουλίου ώστε να συμπεριληφθούν διάφορες δραστικές ουσίες (ΕΕ L 344 της 20.12.2008, σ. 89).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 608/2012 της Επιτροπής, της 6ης Ιουλίου 2012, για την τροποποίηση του εκτελεστικού κανονισμού (ΕΕ) αριθ. 540/2011 σχετικά με τους όρους έγκρισης των δραστικών ουσιών βενζοϊκό δεναθόνιο, μεθυλεννεϋλοκετόνη και φυτικά έλαια/έλαιο δυόσμου (ΕΕ L 177 της 7.7.2012, σ. 19).

      (5)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).


title: Εκτελεστικός κανονισμός (ΕΕ) αριθ. 965/2010 του Συμβουλίου, της 25ης Οκτωβρίου 2010 , για επιβολή οριστικού δασμού αντιντάμπινγκ και οριστική είσπραξη του προσωρινού δασμού που επιβλήθηκε στις εισαγωγές γλυκονικού νατρίου, καταγωγής Λαϊκής Δημοκρατίας της Κίνας

text:
               28.10.2010

               EL

               Επίσημη Εφημερίδα της Ευρωπαϊκής Ένωσης

               L 282/24

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 965/2010 ΤΟΥ ΣΥΜΒΟΥΛΊΟΥ
   της 25ης Οκτωβρίου 2010
   για επιβολή οριστικού δασμού αντιντάμπινγκ και οριστική είσπραξη του προσωρινού δασμού που επιβλήθηκε στις εισαγωγές γλυκονικού νατρίου, καταγωγής Λαϊκής Δημοκρατίας της Κίνας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9,
   την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   1.1.   Προσωρινά μέτρα

               (1)

               Η Επιτροπή, με τον κανονισμό (ΕΕ) αριθ. 377/2010 (2) («ο κανονισμός για την επιβολή προσωρινού δασμού»), επέβαλε προσωρινό δασμό αντιντάμπινγκ στις εισαγωγές ξηρού γλυκονικού νατρίου, καταγωγής Λαϊκής Δημοκρατίας της Κίνας («η Κίνα» ή «η ενδιαφερόμενη χώρα»).

               (2)

               Υπενθυμίζεται ότι η διαδικασία ξεκίνησε ύστερα από καταγγελία που υποβλήθηκε από το Ευρωπαϊκό Συμβούλιο Χημικών Βιομηχανιών (European Chemical Industry Council-CEFIC) («ο καταγγέλλων»), εξ ονόματος των παραγωγών που αντιπροσωπεύουν το 100 % της συνολικής παραγωγής της Ένωσης.

               (3)

               Όπως ορίζεται στην αιτιολογική σκέψη 13 του κανονισμού για την επιβολή προσωρινού δασμού, η έρευνα για την πρακτική ντάμπινγκ και τη ζημία κάλυψε την περίοδο από την 1η Ιουλίου 2008 έως την 30ή Ιουνίου 2009 («η περίοδος έρευνας» ή «ΠΕ»). Όσον αφορά τις τάσεις που είχαν σχέση με την εκτίμηση της ζημίας, η Επιτροπή ανέλυσε τα στοιχεία που καλύπτουν την περίοδο από την 1η Ιανουαρίου 2005 έως το τέλος της ΠΕ («η εξεταζόμενη περίοδος»).

         1.2.   Επακόλουθη διαδικασία

               (4)

               Μετά τη γνωστοποίηση των ουσιωδών πραγματικών περιστατικών και του σκεπτικού βάσει των οποίων αποφασίσθηκε η επιβολή προσωρινών μέτρων αντιντάμπινγκ («η κοινοποίηση των προσωρινών συμπερασμάτων»), αρκετά ενδιαφερόμενα μέρη γνωστοποίησαν γραπτώς τις απόψεις τους σχετικά με τα προσωρινά συμπεράσματα. Τα μέρη τα οποία το ζήτησαν, έγιναν δεκτά σε ακρόαση. Η Επιτροπή εξακολούθησε να αναζητεί και να επαληθεύει όλες τις πληροφορίες που έκρινε αναγκαίες για τα οριστικά της συμπεράσματα. Για τον σκοπό αυτό, πραγματοποιήθηκαν επισκέψεις επαλήθευσης στις ακόλουθες εταιρείες:

                  Παραγωγοί της Ένωσης:

                           —

                           Roquette GmbH, Γερμανία,

                           —

                           Roquette UK, Ηνωμένο Βασίλειο.

               (5)

               Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η επιβολή οριστικών μέτρων αντιντάμπινγκ στις εισαγωγές ξηρού γλυκονικού νατρίου, καταγωγής Κίνας, και η οριστική είσπραξη των ποσών που είχαν καταβληθεί ως εγγύηση υπό μορφή προσωρινού δασμού («η τελική γνωστοποίηση»). Επίσης, τους δόθηκε προθεσμία εντός της οποίας θα μπορούσαν να υποβάλλουν τις παρατηρήσεις τους μετά την εν λόγω γνωστοποίηση.

               (6)

               Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάστηκαν και, όπου κρίθηκε σκόπιμο, τα προσωρινά συμπεράσματα τροποποιήθηκαν ανάλογα.

         2.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

               (7)

               Ελλείψει τυχόν παρατηρήσεων όσον αφορά το υπό εξέταση προϊόν ή το ομοειδές προϊόν, επιβεβαιώνονται οι αιτιολογικές σκέψεις 14 και 17 του προσωρινού κανονισμού.

         3.   ΝΤΑΜΠΙΝΓΚ

   3.1.   Καθεστώς οικονομίας της αγοράς (ΚΟΑ)

               (8)

               Ο ενωσιακός κλάδος παραγωγής (ΕΚΠ) επανέλαβε τις επιφυλάξεις του σχετικά με το ΚΟΑ που χορηγήθηκε στον κινέζο παραγωγό-εξαγωγέα, Shandong Kaison Biochemical, χωρίς να παράσχει κανένα νέο στοιχείο για την υποστήριξή τους.

               (9)

               Ο ΕΚΠ υποστήριξε περαιτέρω, χωρίς να παράσχει νέα στοιχεία, ότι οι πρώτες ύλες που χρησιμοποιούνται για την παραγωγή ξηρού γλυκονικού νατρίου στην Κίνα εξαιρέθηκαν από τον ΦΠΑ και ότι στον αγοραστή μπορεί να επιστραφεί «εικονικό ΦΠΑ» 13 % έως 17 % για τις αγορές του. Στο πλαίσιο αυτό, διαπιστώθηκε ότι, για την παραγωγή ξηρού γλυκονικού νατρίου, οι πρώτες ύλες (άμυλο καλαμποκιού) αγοράστηκαν από ορισμένους βιομηχανικούς προμηθευτές που μετατρέπουν το καλαμπόκι (γεωργικό προϊόν) σε άμυλο καλαμποκιού. Περαιτέρω, εξετάστηκαν οι τιμές του αμύλου καλαμποκιού στις σημαντικότερες περιοχές του κόσμου και δεν υπήρξαν ενδείξεις ότι οι κινέζοι χρήστες αμύλου καλαμποκιού αγόρασαν το προϊόν σε ευνοϊκές τιμές. Επιπλέον, ελέγχθηκαν ορισμένα τιμολόγια αγορών για άμυλο καλαμποκιού και όλα έφεραν ΦΠΑ. Επιπλέον, δεν υπήρχαν στοιχεία ότι επιστρεφόταν «εικονικός ΦΠΑ» για τις αγορές. Επομένως, οι ισχυρισμοί αυτοί απορρίφθηκαν.

               (10)

               Ελλείψει άλλων παρατηρήσεων σχετικά με το ΚΟΑ, επιβεβαιώνονται οι αιτιολογικές σκέψεις 18 έως 21 του κανονισμού για την επιβολή προσωρινού δασμού.

         3.2.   Ατομική μεταχείριση (ΑΜ)

               (11)

               Ελλείψει σχετικών παρατηρήσεων για την ατομική μεταχείριση (ΑΜ), επιβεβαιώνονται οι αιτιολογικές σκέψεις 22 έως 25 του κανονισμού για την επιβολή προσωρινού δασμού.

         3.3.   Κανονική αξία

   3.3.1.   Ανάλογη χώρα

               (12)

               Ελλείψει σχετικών παρατηρήσεων όσον αφορά την ανάλογη χώρα, επιβεβαιώνονται οι αιτιολογικές σκέψεις 26 έως 32 του κανονισμού για την επιβολή προσωρινού δασμού.

         3.3.2.   Εφαρμοζόμενη μεθοδολογία για τον καθορισμό της κανονικής αξίας

   3.3.2.1.   Για την εταιρεία στην οποία αναγνωρίσθηκε ΚΟΑ

               (13)

               Θα πρέπει να διευκρινισθεί ότι, ως αποτέλεσμα της εφαρμογής της μεθοδολογίας που περιγράφεται στις αιτιολογικές σκέψεις 33 και 38 του κανονισμού για την επιβολή προσωρινού δασμού, η κανονική αξία δεν βασίσθηκε στην πραγματική εγχώρια τιμή όλων των συναλλαγών, όπως ορίζεται στην αιτιολογική σκέψη 39 του εν λόγω κανονισμού, αλλά μόνον στις κερδοφόρες πωλήσεις, καθώς ο όγκος κερδοφόρων πωλήσεων αντιπροσώπευε 80 % ή λιγότερο του όγκου των συνολικών πωλήσεων.

               (14)

               Ελλείψει σχετικών παρατηρήσεων όσον αφορά τη μεθοδολογία για τον καθορισμό της κανονικής αξίας για την εταιρεία στην οποία χορηγήθηκε ΚΟΑ, επιβεβαιώνονται οι αιτιολογικές σκέψεις 33 έως 38 του κανονισμού για την επιβολή προσωρινού δασμού.

         3.3.2.2.   Για την εταιρεία στην οποία χορηγήθηκε ΑΜ

               (15)

               Ελλείψει σχετικών παρατηρήσεων όσον αφορά τη μεθοδολογία για τον υπολογισμό της κανονικής αξίας για την εταιρεία στην οποία χορηγήθηκε ΑΜ, επιβεβαιώνονται οι αιτιολογικές σκέψεις 40 έως 41 του κανονισμού για την επιβολή προσωρινού δασμού.

         3.4.   Τιμή εξαγωγής

               (16)

               Ελλείψει σχετικών παρατηρήσεων σχετικά με τον καθορισμό της τιμής εξαγωγής, επιβεβαιώνεται η αιτιολογική σκέψη 42 του κανονισμού για την επιβολή προσωρινού δασμού.

         3.5.   Σύγκριση

               (17)

               Ελλείψει σχετικών παρατηρήσεων σχετικά με τη σύγκριση της κανονικής αξίας και της τιμής εξαγωγής, επιβεβαιώνονται οι αιτιολογικές σκέψεις 43 και 44 του κανονισμού για την επιβολή προσωρινού δασμού.

         3.6.   Περιθώρια ντάμπινγκ

               (18)

               Ελλείψει σχετικών παρατηρήσεων όσον αφορά τα περιθώρια ντάμπινγκ, επιβεβαιώνονται οι αιτιολογικές σκέψεις 45 έως 50 του κανονισμού για την επιβολή προσωρινού δασμού.

               (19)

               Τα οριστικά μέσα σταθμισμένα περιθώρια ντάμπινγκ, εκφρασμένα ως ποσοστά της τιμής CIF στα σύνορα της Ένωσης, πριν από την καταβολή του δασμού, καθορίζονται ως εξής:

                  Πίνακας 1

                           Εταιρεία

                           Οριστικό περιθώριο ντάμπινγκ

                           Shandong Kaison Biochemical Co., Ltd

                           5,6 %

                           Qingdao Kehai Biochemistry Co. Ltd

                           51,1 %

                           Όλες οι άλλες εταιρείες

                           79,2 %

         4.   ΖΗΜΙΑ

   4.1.   Ορισμός του ενωσιακού κλάδου παραγωγής και της ενωσιακής παραγωγής

               (20)

               Ελλείψει σχετικών παρατηρήσεων για τον ορισμό του ενωσιακού κλάδου παραγωγής και της ενωσιακής παραγωγής, επιβεβαιώνονται οι αιτιολογικές σκέψεις 51 έως 53 του κανονισμού για την επιβολή προσωρινού δασμού.

         4.2.   Κατανάλωση της Ένωσης

               (21)

               Ελλείψει σχετικών παρατηρήσεων για την ενωσιακή κατανάλωση, επιβεβαιώνονται οι αιτιολογικές σκέψεις 54 έως 55 του κανονισμού για την επιβολή προσωρινού δασμού.

         4.3.   Εισαγωγές στην Ένωση από την Κίνα

               (22)

               Σημειώνεται ότι, όπως αναφέρεται κατωτέρω στην αιτιολογική σκέψη 34 του παρόντος κανονισμού, μετά την επιβολή προσωρινών μέτρων, υπήρξαν ορισμένες ελάσσονες διορθώσεις στην τιμή πωλήσεων του ενωσιακού κλάδου παραγωγής. Ωστόσο, αυτές δεν είχαν κανένα αντίκτυπο στα περιθώρια πώλησης σε χαμηλότερες τιμές όπως ορίζεται στην αιτιολογική σκέψη 59 του κανονισμού για την επιβολή προσωρινού δασμού. Ως εκ τούτου, επιβεβαιώνονται οι αιτιολογικές σκέψεις 56 έως 59 του κανονισμού για την επιβολή προσωρινού δασμού.

         4.4.   Οικονομική κατάσταση του ενωσιακού κλάδου παραγωγής

               (23)

               Περαιτέρω, στη γνωστοποίηση προσωρινών συμπερασμάτων, ένας κινέζος παραγωγός-εξαγωγέας αμφισβήτησε τα προσωρινά πορίσματα, ισχυριζόμενος ότι ορισμένοι από τους κύριους δείκτες ζημίας έδειξαν θετική εξέλιξη μεταξύ 2008 και της ΠΕ.

               (24)

               Θα πρέπει πριν από όλα να σημειωθεί ότι, ενώ ορισμένοι δείκτες ζημίας έδειξαν μια κάπως θετική εξέλιξη μεταξύ 2008 και της ΠΕ (π.χ. όγκος παραγωγής, μερίδιο αγοράς και επενδύσεις), άλλοι δείκτες έδειξαν αρνητικές εξελίξεις (π.χ. όγκοι και τιμές πωλήσεων, καθώς και κερδοφορία). Στο πλαίσιο αυτό, σημειώνεται ότι το άρθρο 3 παράγραφος 5 του βασικού κανονισμού προβλέπει ότι κανένας ή κανένας άλλος δείκτης ζημίας δεν είναι αποφασιστικός όσον αφορά την αξιολόγηση κατά πόσον ο ενωσιακός κλάδος παραγωγής υπέστη σοβαρή ζημία.

               (25)

               Επιπλέον, η υπό εξέταση περίοδος καλύπτει την περίοδο μεταξύ 2005 και του τέλους της ΠΕ. Κατά τη διάρκεια αυτής της περιόδου, οι περισσότεροι δείκτες ζημίας έδειξαν αρνητική εξέλιξη με αποτέλεσμα τη σοβαρή ζημία κατά την ΠΕ. Η ελαφρά θετική εξέλιξη ορισμένων δεικτών ζημίας το προηγούμενο έτος της περιόδου αυτής δεν κλόνισε το πόρισμα της υλικής ζημίας.

               (26)

               Μετά την επιβολή προσωρινών μέτρων, οι απαντήσεις στο ερωτηματολόγιο δύο άλλων κλάδων πωλήσεων του ενωσιακού κλάδου παραγωγής επαληθεύτηκαν στις εγκαταστάσεις τους, όπως αναφέρθηκε ανωτέρω στην αιτιολογική σκέψη 4.

               (27)

               Ως αποτέλεσμα αυτών των επαληθεύσεων, έγιναν ορισμένες ελάσσονες τροποποιήσεις στη συνολική αξία των πωλήσεων στην εγχώρια αγορά και στο κόστος παραγωγής. Το στοιχείο της κερδοφορίας τροποποιήθηκε επίσης ελαφρώς αντίστοιχα. Ωστόσο, οι εν λόγω αλλαγές δεν είχαν αντίκτυπο στις τάσεις και στους δείκτες των τιμών και της κερδοφορίας όπως αναφέρθηκε προσωρινά στις αιτιολογικές σκέψεις 66 και 68 καθώς και στους πίνακες 5 και 7 του κανονισμού για την επιβολή προσωρινού δασμού.

               (28)

               Συνεπώς, τα συμπεράσματα που συνήχθησαν σε προσωρινό στάδιο, δηλαδή ότι ο ενωσιακός κλάδος παραγωγής υπέστη σοβαρή ζημία κατά την έννοια του άρθρου 3 παράγραφος 5 του βασικού κανονισμού, επιβεβαιώνονται, ενώ επιβεβαιώνονται και οι αιτιολογικές σκέψεις 60 έως 79 του κανονισμού για την επιβολή προσωρινού δασμού.

         5.   ΑΙΤΙΩΔΗΣ ΣΥΝΑΦΕΙΑ

               (29)

               Ελλείψει σχετικών παρατηρήσεων όσον αφορά την αιτιώδη συνάφεια, επιβεβαιώνονται οι αιτιολογικές σκέψεις 80 έως 96 του κανονισμού για την επιβολή προσωρινού δασμού.

         6.   ΣΥΜΦΕΡΟΝ ΤΗΣ ΕΝΩΣΗΣ

               (30)

               Ένας συνεργαζόμενος χρήστης ισχυρίσθηκε ότι τυχόν αύξηση του κόστους δεν θα μπορούσε να μετακυλιστεί εύκολα στους τελικούς καταναλωτές· συνεπώς οι δασμοί θα είχαν σημαντικό αντίκτυπο στην κερδοφορία του.

               (31)

               Ωστόσο, η έρευνα αποκάλυψε ότι ο εν λόγω χρήστης επέβαλε υψηλά περιθώρια κέρδους τόσο γενικά όσο και σε ένα ευρύ φάσμα προϊόντων του. Για τα περισσότερα από τα προϊόντα που παρήχθησαν από τον εν λόγω χρήστη, η αναμενόμενη αύξηση κόστους διαπιστώθηκε ότι δεν ήταν σημαντική λόγω του μικρού μέρους ξηρού γλυκονικού νατρίου στο συνολικό κόστος παραγωγής και θεωρήθηκε ότι, γενικά, η αναμενόμενη αύξηση κόστους μπορεί να απορροφηθεί χωρίς να επηρεάσει σημαντικά τη συνολική κερδοφορία. Ο συγκεκριμένος χρήστης δεν υπέβαλε περαιτέρω στοιχεία ή πληροφορίες προς υποστήριξη του ισχυρισμού του. Επομένως, ο εν λόγω ισχυρισμός έπρεπε να απορριφθεί.

               (32)

               Ελλείψει άλλων παρατηρήσεων όσον αφορά το συμφέρον της Ένωσης, επιβεβαιώνονται οι αιτιολογικές σκέψεις 97 έως 107 του κανονισμού για τον προσωρινό δασμό.

         7.   ΟΡΙΣΤΙΚΑ ΜΕΤΡΑ ΑΝΤΙΝΤΑΜΠΙΝΓΚ

   7.1.   Επίπεδο εξάλειψης της ζημίας

               (33)

               Για τον καθορισμό της μη ζημιογόνου τιμής στο οριστικό στάδιο, χρησιμοποιήθηκε η ίδια μεθοδολογία με εκείνη που περιγράφεται στις αιτιολογικές σκέψεις 111 έως 113 του κανονισμού για τον προσωρινό δασμό.

               (34)

               Ωστόσο, όπως αναφέρεται ανωτέρω στην αιτιολογική σκέψη 27, η επαλήθευση των πρόσθετων στοιχείων του ενωσιακού κλάδου παραγωγής οδήγησε σε μικρές διορθώσεις στην αξία των συνολικών εγχώριων πωλήσεων, στο συνολικό κόστος παραγωγής και στην κερδοφορία.

               (35)

               Ελλείψει άλλων παρατηρήσεων που θα μπορούσαν να μεταβάλουν το συμπέρασμα σχετικά με το επίπεδο εξάλειψης της ζημίας, επιβεβαιώνονται οι αιτιολογικές σκέψεις 108 έως 113 του κανονισμού για την επιβολή προσωρινού δασμού.

         7.2.   Οριστικά μέτρα

               (36)

               Με βάση τα ανωτέρω, θεωρείται ότι, σύμφωνα με το άρθρο 9 παράγραφος 4 του βασικού κανονισμού, θα πρέπει να επιβληθούν οριστικοί δασμοί αντιντάμπινγκ στις εισαγωγές ξηρού γλυκονικού νατρίου καταγωγής Κίνας, ίσοι με το χαμηλότερο από τα διαπιστωθέντα περιθώρια ζημίας και ντάμπινγκ, σύμφωνα με τον κανόνα του χαμηλότερου δασμού.

               (37)

               Οι προτεινόμενοι οριστικοί δασμοί αντιντάμπινγκ είναι οι ακόλουθοι:

                  Πίνακας 2

                           Ονομασία

                           Περιθώριο ζημίας

                           Περιθώριο ντάμπινγκ

                           Οριστικός δασμός

                           Shandong Kaison Biochemical Co Ltd, Wulian County, Rizhao City

                           29,7 %

                           5,6 %

                           5,6 %

                           Qingdao Kehai Biochemistry Co. Ltd

                           27,1 %

                           51,1 %

                           27,1 %

                           Όλες οι άλλες εταιρείες

                           53,2 %

                           79,2 %

                           53,2 %

               (38)

               Οι ατομικοί συντελεστές δασμού αντιντάμπινγκ σε επίπεδο εταιρείας, που προσδιορίστηκαν στον παρόντα κανονισμό, καθορίστηκαν βάσει των διαπιστώσεων της παρούσας έρευνας. Επομένως, οι δασμοί αυτοί αντικατοπτρίζουν την κατάσταση που διαπιστώθηκε κατά τη διάρκεια της εν λόγω έρευνας όσον αφορά τις συγκεκριμένες εταιρείες. Αυτοί οι δασμολογικοί συντελεστές (σε αντίθεση με τον υπόλοιπο δασμό που εφαρμόζεται σε «όλες τις άλλες εταιρείες») εφαρμόζονται, επομένως, αποκλειστικά στις εισαγωγές προϊόντων καταγωγής της ενδιαφερόμενης χώρας, που παράγονται από τις αναφερόμενες εταιρείες. Τα εισαγόμενα προϊόντα που παράγονται από οποιαδήποτε άλλη εταιρεία η οποία δεν αναφέρεται ρητώς στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των οντοτήτων που συνδέονται με τις εταιρείες που αναφέρονται ρητώς, δεν μπορούν να επωφεληθούν από αυτούς τους συντελεστές και υπόκεινται στο δασμολογικό συντελεστή που ισχύει για «όλες τις άλλες εταιρείες».

               (39)

               Οποιοδήποτε αίτημα για την εφαρμογή των εν λόγω ατομικών δασμών αντιντάμπινγκ για μεμονωμένες εταιρείες (π.χ. κατόπιν αλλαγής της επωνυμίας του φορέα ή μετά τη δημιουργία νέου φορέα παραγωγής ή πωλήσεων) πρέπει να απευθύνεται αμελλητί στην Επιτροπή (3) μαζί με όλες τις σχετικές πληροφορίες, ιδίως για οποιαδήποτε αλλαγή των δραστηριοτήτων της εταιρείας που σχετίζεται με την παραγωγή και τις εγχώριες ή τις εξαγωγικές πωλήσεις και που συνδέεται, π.χ., με την εν λόγω αλλαγή επωνυμίας ή με τη μεταβολή των φορέων παραγωγής και πωλήσεων. Εάν κρίνεται σκόπιμο, θα τροποποιείται ανάλογα ο κανονισμός, επικαιροποιώντας τον κατάλογο των εταιρειών οι οποίες υποβάλλονται σε ατομικό συντελεστή δασμού.

               (40)

               Για να εξασφαλισθεί η ορθή επιβολή του δασμού αντιντάμπινγκ, το επίπεδο δασμού σε επίπεδο χώρας δεν θα πρέπει να εφαρμόζεται μόνον στους μη συνεργαζόμενους παραγωγούς-εξαγωγείς αλλά επίσης και στους παραγωγούς εκείνους οι οποίοι δεν πραγματοποίησαν εξαγωγές στην Ένωση κατά την ΠΕ.

         7.3.   Οριστική είσπραξη των προσωρινών δασμών

               (41)

               Δεδομένου του μεγέθους των διαπιστωθέντων περιθωρίων ντάμπινγκ και λαμβανομένου υπόψη του επιπέδου ζημίας που προκλήθηκε στον ενωσιακό κλάδο παραγωγής, θεωρείται απαραίτητο τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ, που επιβλήθηκε με τον κανονισμό για την επιβολή προσωρινού δασμού, να εισπραχθούν οριστικά στο ύψος του οριστικά επιβληθέντος δασμού. Εάν οι οριστικοί δασμοί είναι χαμηλότεροι από τους προσωρινούς δασμούς, τα ποσά που καταβλήθηκαν ως εγγύηση πέραν του οριστικού συντελεστή του δασμού αντιντάμπινγκ αποδεσμεύονται.

         7.4.   Ειδική παρακολούθηση

               (42)

               Για να ελαχιστοποιηθούν οι κίνδυνοι καταστρατήγησης λόγω της μεγάλης διαφοράς μεταξύ των δασμολογικών συντελεστών, κρίνεται ότι, στην περίπτωση αυτή, απαιτούνται ειδικά μέτρα που να εξασφαλίζουν την ορθή εφαρμογή των δασμών αντιντάμπινγκ. Τα ειδικά αυτά μέτρα περιλαμβάνουν τα κατωτέρω αναφερόμενα.

               (43)

               Την υποβολή, στις τελωνειακές αρχές των κρατών μελών, έγκυρου εμπορικού τιμολογίου, το οποίο πρέπει να συμφωνεί με τις απαιτήσεις που ορίζονται στο παράρτημα του παρόντος κανονισμού. Οι εισαγωγές που δεν συνοδεύονται από αυτό το τιμολόγιο υπόκεινται στον παραμένοντα δασμό αντιντάμπινγκ που ισχύει για όλους τους άλλους παραγωγούς.

               (44)

               Εάν οι εξαγωγές από τις εταιρείες που επωφελούνται από χαμηλότερους ατομικούς συντελεστές δασμού αυξηθούν σημαντικά σε όγκο μετά την επιβολή των εν λόγω μέτρων, αυτή καθαυτή η αύξηση του όγκου θα μπορούσε να θεωρηθεί ότι συνιστά μεταβολή του εμπορικού πλαισίου, λόγω της επιβολής μέτρων κατά την έννοια του άρθρου 13 παράγραφος 1 του βασικού κανονισμού. Σ’ αυτές τις περιπτώσεις και με τον όρο ότι πληρούνται οι απαιτούμενες προϋποθέσεις, ενδέχεται να πραγματοποιείται έρευνα κατά της καταστρατήγησης. Η έρευνα αυτήμπορεί, μεταξύ άλλων, να εξετάζει την ανάγκη κατάργησης των ατομικών δασμών και τη συνακόλουθη επιβολή δασμού σε επίπεδο χώρας,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Επιβάλλεται οριστικός δασμός αντιντάμπινγκ στις εισαγωγές ξηρού γλυκονικού νατρίου με αριθμό τελωνειακής ένωσης και στατιστικών (CUS) 0023277-9 και αριθμό μητρώου Chemical Abstracts Service (CAS) 527-07-1, που σήμερα υπάγεται στον κωδικό ΣΟ ex 2918 16 00 (κωδικός Taric 2918160010), καταγωγής Λαϊκής Δημοκρατίας της Κίνας.
   2.   Ο συντελεστής του οριστικού δασμού αντιντάμπινγκ που επιβάλλεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για τα προϊόντα που περιγράφονται στην παράγραφο 1 και παράγονται από τις εταιρείες που απαριθμούνται κατωτέρω, καθορίζεται ως εξής:

               Εταιρεία

               Ποσοστό δασμού αντιντάμπινγκ (%)

               Πρόσθετοι κωδικοί Taric

               Shandong Kaison Biochemical Co Ltd, Wulian County, Rizhao City

               5,6

               A972

               Qingdao Kehai Biochemistry Co. Ltd, Jiaonan City

               27,1

               A973

               Όλες οι άλλες εταιρείες

               53,2

               A999

         3.   Η επιβολή του ατομικού συντελεστή δασμού που ορίζεται για τις εταιρείες της παραγράφου 2 εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου που πρέπει να πληροί τις απαιτήσεις του παραρτήματος. Εάν το τιμολόγιο αυτό δεν προσκομισθεί, επιβάλλεται ο συντελεστής δασμού που ισχύει για όλες τις άλλες εταιρείες.
   4.   Εκτός αν άλλως ορίζεται, εφαρμόζονται οι διατάξεις που ισχύουν για τους τελωνειακούς δασμούς.
   Άρθρο 2
   Τα ποσά που είχαν καταβληθεί ως εγγύηση υπό μορφή προσωρινού δασμού αντιντάμπινγκ σύμφωνα με τον κανονισμό (ΕΕ) αριθ. 377/2010 σχετικά με τις εισαγωγές ξηρού γλυκονικού νατρίου με αριθμό τελωνειακής ένωσης και στατιστικών (CUS) 0023277-9 και αριθμό μητρώου Chemical Abstracts Service (CAS) 527-07-1, που σήμερα υπάγεται στον κωδικό ΣΟ ex 2918 16 00 (κωδικός Taric 2918160010), καταγωγής Λαϊκής Δημοκρατίας της Κίνας, εισπράττονται οριστικά στο ποσοστό του οριστικού δασμού που επιβάλλεται σύμφωνα με το άρθρο 1. Τα ποσά που έχουν καταβληθεί ως εγγύηση και υπερβαίνουν το ποσό του οριστικού δασμού αντιντάμπινγκ αποδεσμεύονται.
   Άρθρο 3
   Ο παρών κανονισμός αρχίζει να ισχύει από την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 25 Οκτωβρίου 2010.

            Για το Συμβούλιο

            Ο Πρόεδρος

         S. VANACKERE

      (1)  ΕΕ L 343 της 22.12.2009, σ. 51.

      (2)  ΕΕ L 111 της 4.5.2010, σ. 5.

      (3)  European Commission, Directorate-General for Trade, Directorate H, Office N105 04/092, 1049 Brussels, Belgium.

      ΠΑΡΑΡΤΗΜΑ
      Το έγκυρο εμπορικό τιμολόγιο που αναφέρεται στο άρθρο 1 παράγραφος 3 πρέπει να περιλαμβάνει δήλωση υπογεγραμμένη από υπάλληλο της εταιρείας που εξέδωσε το εμπορικό τιμολόγιο, η οποία περιέχει τα ακόλουθα:

                  1.

                  το ονοματεπώνυμο και τα καθήκοντα του υπαλλήλου της εταιρείας που εξέδωσε το εμπορικό τιμολόγιο,

                  2.

                  την ακόλουθη δήλωση: «Ο υπογράφων πιστοποιώ ότι [ο όγκος] του ξηρού γλυκονικού νατρίου που πωλήθηκε για εξαγωγή στην Ευρωπαϊκή Ένωση, τον οποίο καλύπτει το παρόν τιμολόγιο, παρήχθη από [επωνυμία και διεύθυνση εταιρείας] [πρόσθετος κωδικός Taric] στ… [χώρα]. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή.»

                  3.

                  Ημερομηνία και υπογραφή


title: Εκτελεστικός κανονισμός (ΕΕ) αριθ. 613/2014 της Επιτροπής, της 3ης Ιουνίου 2014 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Pagnotta del Dittaino (ΠΟΠ)]

text:
               7.6.2014

               EL

               Επίσημη Εφημερίδα της Ευρωπαϊκής Ένωσης

               L 168/68

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 613/2014 ΤΗΣ ΕΠΙΤΡΟΠΉΣ
   της 3ης Ιουνίου 2014
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Pagnotta del Dittaino (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 53 παράγραφος 2 δεύτερο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης ονομασίας προέλευσης «Pagnotta del Dittaino», η οποία καταχωρίστηκε δυνάμει του κανονισμού (ΕΚ) αριθ. 516/2009 της Επιτροπής (2).

               (2)

               Η αίτηση έχει στόχο την τροποποίηση των προδιαγραφών με τη διευκρίνιση της μεθόδου παραγωγής και την επικαιροποίηση των νομοθετικών πράξεων αναφοράς.

               (3)

               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012, η Επιτροπή μπορεί να την εγκρίνει, χωρίς να ανατρέξει στη διαδικασία των άρθρων 50 έως 52 του εν λόγω κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Pagnotta del Dittaino» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενοποιημένο ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Ιουνίου 2014.

            Για την Επιτροπή,

            εξ ονόματος του Προέδρου,

         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ L 155 της 18.6.2009, σ. 7.

      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης ονομασίας προέλευσης «Pagnotta del Dittaino»:
      1.1.   Μέθοδος παραγωγής

                  —

                  Προστίθενται οι ποικιλίες Bronte, Iride, Sant'Agata στην ομάδα ποικιλιών σίτου που αποτελούν το 70 % του χρησιμοποιούμενου σιμιγδαλιού. Η τροποποίηση οφείλεται σε μια αναπόφευκτη διαδικασία εξέλιξης των ποικιλιών που καθιστά σε μεγάλο βαθμό διαθέσιμες στους γεωργούς και στον κλάδο ποικιλίες πιστοποιημένες από τα αρμόδια όργανα —ανεξαρτήτως του εάν έχουν δημιουργηθεί στη Σικελία ή όχι— προσαρμοσμένες στην περιοχή της Σικελίας και ιδιαιτέρως κατάλληλες για την αρτοποίηση και το περιβάλλον καλλιέργειας. Η τροποποίηση επομένως έχει σκοπό να διευκολύνει τους παραγωγούς στον εντοπισμό των πιστοποιημένων σπόρων μεταξύ των ποικιλιών που είναι πιο διαδεδομένες στην περιοχή.

                  —

                  Προβλέπεται η εισαγωγή —σε μέγιστο ποσοστό 30 % της συνολικής ποσότητας σιμιγδαλιού— όλων των ποικιλιών σκληρού σίτου που είναι εγγεγραμμένες στο εθνικό μητρώο. Η τροποποίηση βασίζεται στο αίτημα των παραγωγών να μπορούν να χρησιμοποιούν για την παραγωγή του «Pagnotta del Dittaino» και άλλες ποικιλίες που είναι προϊόν επιστημονικής έρευνας και κατάλληλες για αρτοποίηση. Επιπλέον, η διεύρυνση των διαθέσιμων ποικιλιών είναι απαραίτητη και για να αντιμετωπιστούν οι δυσκολίες χρήσης ορισμένων ποικιλιών που δύσκολα μπορούν να εντοπιστούν καθότι είναι παρωχημένες.

                  —

                  Όσον αφορά την περιγραφή των χαρακτηριστικών του σκληρού σίτου και του σιμιγδαλιού, προβλέπεται τροποποίηση του μαθηματικού συμβόλου για τις χημικές παραμέτρους του σκληρού σίτου και του σιμιγδαλιού, αναλόγως της περίπτωσης, από > σε ≥ και από < σε ≤. Η τροποποίηση λαμβάνει υπόψη τα αποτελέσματα της ανάλυσης των πρώτων υλών που χρησιμοποιούνται στην παραγωγή του προϊόντος και δεν επηρεάζει αρνητικά τα χαρακτηριστικά του «Pagnotta del Dittaino», καθώς συμπεριλαμβάνονται σίτος και σιμιγδάλι με χαρακτηριστικά των οποίων οι τιμές προσεγγίζουν σε μεγάλο βαθμό τις οριακές τιμές που ήδη προβλέπονται.

                  —

                  Μεταβολή της τιμής του δείκτη κίτρινου από > 17b Minolta σε ≥ 14b Minolta. Από μελέτες που διεξήχθησαν στο πλαίσιο του «Εθνικού πειραματισμού» με ποικιλίες σκληρού σίτου, προκύπτει ότι, στη Σικελία, οι μέσες τιμές του δείκτη κίτρινου ισούνται με 16 (τιμή προσδιοριζόμενη στα πλήρη άλευρα), πολύ χαμηλότερες από αυτές που είχαν υιοθετηθεί αρχικά. Η τιμή 14 αντιπροσωπεύει το κατώτατο όριο για όλες τις ποικιλίες που χρησιμοποιούνται για την παραγωγή του «Pagnotta del Dittaino».

                  —

                  Κρίνεται σκόπιμο να απαλειφθούν ορισμένες χημικές παράμετροι σχετικές με το σιμιγδάλι που πρέπει να χρησιμοποιείται στη διαδικασία παραγωγής του «Pagnotta del Dittaino», με σκοπό τη διευκόλυνση της δραστηριότητας των παραγωγών και τη συγκράτηση του κόστους των χημικών αναλύσεων. Στη συγκεκριμένη περίπτωση, απαλείφθηκαν παράμετροι που αφορούν τη γλουτένη, τον δείκτη κίτρινου, την απορρόφηση, τον χρόνο ανάπτυξης, τη σταθερότητα και τον βαθμό μαλάκυνσης. Για ορισμένες από αυτές τις παραμέτρους (απορρόφηση, χρόνος ανάπτυξης, σταθερότητα και βαθμός μαλάκυνσης), είναι απαραίτητη η ύπαρξη ειδικών οργάνων, που συνεπάγεται σημαντικό κόστος και απαιτεί εργαστήρια στελεχωμένα με καταρτισμένους τεχνικούς. Όσον αφορά τις παραμέτρους που αφορούν τη γλουτένη και τον δείκτη κίτρινου, αυτές συνδέονται στενά με την περιεκτικότητα σε πρωτεΐνες και, επομένως, ο προσδιορισμός τους είναι περιττός.

                  —

                  Όσον αφορά τον δείκτη πτώσης (F.N.), οι ισχύουσες προδιαγραφές προβλέπουν τιμή μικρότερη των 480 δευτερολέπτων. Με την τροποποίηση εισάγεται ένα εύρος τιμών από 480 έως 800 δευτερόλεπτα, με σκοπό να εξασφαλιστεί ισορροπημένη δράση αμυλάσης και, πάντως, χρόνος μεγαλύτερος των 480 δευτερολέπτων. Με την τροποποίηση αποκλείεται η χρήση αλεύρων με τιμές μικρότερες του καθορισμένου ορίου, για τα οποία έχουν διαπιστωθεί σε ειδικές μελέτες ελαττώματα στην ψίχα (κολλώδης υφή) και στις κυψελίδες (ακανόνιστες).

                  —

                  Προβλέπεται εύρος τιμών για την ποσότητα αλατιού. Η ποσότητα αλατιού πράγματι μεταβάλλεται αναλόγως της μεταβολής της ποσότητας νερού στη ζύμη και των χαρακτηριστικών του χρησιμοποιούμενου αλατιού.

                  —

                  Τροποποιούνται οι χρόνοι διόγκωσης και ψησίματος για να βελτιστοποιηθεί η διαδικασία παραγωγής των διαφόρων μεγεθών του προϊόντος.

                  —

                  Προβλέπεται μεγαλύτερη ευελιξία όσον αφορά τον χρόνο εκτέλεσης των διαφόρων φάσεων επεξεργασίας με σκοπό τη διευκόλυνση της παραγωγικής διαδικασίας.

            1.2.   Άλλα: Επικαιροποίηση της νομοθεσίας

      Επικαιροποιήθηκαν οι παραπομπές στη νομοθεσία.

      ΠΑΡΑΡΤΗΜΑ II
      ΕΝΟΠΟΙΗΜΕΝΟ ΕΝΙΑΙΟ ΕΓΓΡΑΦΟ
      Κανονισμός (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1)

         «PAGNOTTA DEL DITTAINO»

      Αριθ. ΕΚ: IT-PDO-0105-01186 — 11.12.2013

         ΠΓΕ () ΠΟΠ (X)

      1.   Ονομασία

      «Pagnotta del Dittaino»
      2.   Κράτος μέλος ή τρίτη χώρα

      Ιταλία
      3.   Περιγραφή του γεωργικού προϊόντος ή του τροφίμου

      3.1.   Τύπος προϊόντος

      Κλάση 2.4. Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας
      3.2.   Περιγραφή του προϊόντος για το οποίο ισχύει η ονομασία υπό 1

      Κατά τη διάθεσή του στο εμπόριο, το προϊόν που φέρει την ΠΟΠ «Pagnotta del Dittaino» παρουσιάζεται στην παραδοσιακή μορφή καρβελιού μεγέθους 500 έως 1 100 gr ή σαν μισό καρβέλι κομμένο σε φέτες. Η κρούστα, πάχους 3 έως 4 mm, είναι μέτριας σκληρότητας. Η ψίχα είναι ωχροκίτρινη με λεπτόκοκκες κυψελίδες, συμπαγής, ομοιόμορφη και πολύ ελαστική. Η υγρασία του προϊόντος δεν υπερβαίνει το 38 % και τα οργανοληπτικά χαρακτηριστικά του —οσμή, γεύση και φρεσκάδα— διατηρούνται επί 5 ημέρες από την ημερομηνία παραγωγής.
      3.3.   Πρώτες ύλες (μόνο για μεταποιημένα προϊόντα)

      Η ΠΟΠ «Pagnotta del Dittaino» αποδίδεται στο αρτοσκεύασμα που λαμβάνεται με διεργασία παρασκευής η οποία περιλαμβάνει τη χρήση φυσικής μαγιάς και σιμιγδαλιού σκληρού σίτου διπλής άλεσης που παράγεται εντός της οριοθετούμενης στο σημείο 4 γεωγραφικής περιοχής, από τις ποικιλίες Simeto, Duilio, Arcangelo, Mongibello, Ciccio, Colosseo, Bronte, Iride, San'Agata, σε ποσοστό τουλάχιστον 70 % του συνολικά χρησιμοποιούμενου αλεύρου. Το υπόλοιπο 30 % πρέπει σε κάθε περίπτωση να προέρχεται από σκληρό σίτο των ποικιλιών Amedeo, Appulo, Cannizzo, Cappelli, Creso, Latino, Norba, Pietrafitta, Quadrato, Radioso, Rusticano, Tresor, Vendetta και άλλες ποικιλίες σκληρού σίτου που έχουν εγγραφεί στο εθνικό μητρώο φυτικών ποικιλιών, οι οποίες καλλιεργούνται εντός της περιοχής παραγωγής.
      Ο σκληρός σίτος που χρησιμοποιείται για την παραγωγή του σιμιγδαλιού πρέπει να έχει προέλθει από πιστοποιημένους σπόρους και να ανταποκρίνεται στα ακόλουθα ποιοτικά χαρακτηριστικά: βάρος ανά εκατόλιτρο ≥ 78 kg/hl· πρωτεΐνες (N ολικό × 5,70) ≥ 12 % επί ξηράς ουσίας· υγρασία ≤ 12,5 %· γλουτένη ≥ 8 % επί ξηράς ουσίας· δείκτης κίτρινου ≥ 14b Minolta.
      3.4.   Ζωοτροφές (μόνο για προϊόντα ζωικής προέλευσης)

      —
      3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

      Οι εργασίες καλλιέργειας και συγκομιδής του σίτου και οι εργασίες παραγωγής του προϊόντος «Pagnotta del Dittaino» ΠΟΠ πρέπει να εκτελούνται εντός της οριοθετούμενης στο σημείο 4 περιοχής παραγωγής.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      Για να διαφυλαχθούν και να διατηρηθούν τα ποιοτικά χαρακτηριστικά του προϊόντος, το «Pagnotta del Dittaino» πρέπει να συσκευάζεται αμέσως εντός της οριοθετημένης γεωγραφικής περιοχής, με διάτρητη πλαστική μεμβράνη με μικροοπές ή σε τροποποιημένη ατμόσφαιρα, ώστε να προστατεύεται το προϊόν από άποψη υγιεινής και ταυτοχρόνως να αποβάλλει ελεύθερα την υγρασία του.
      3.7.   Ειδικοί κανόνες για την επισήμανση

      Στην ετικέτα πρέπει να αναγράφεται ο λογότυπος της ονομασίας «Pagnotta del Dittaino» και να εμφαίνεται το σύμβολο της Ευρωπαϊκής Ένωσης.
      Απαγορεύεται η προσθήκη κάθε άλλου χαρακτηρισμού ο οποίος δεν προβλέπεται ρητά. Επιτρέπεται ωστόσο η χρήση ενδείξεων που παραπέμπουν σε ιδιωτικά εμπορικά σήματα, εφόσον δεν έχουν εγκωμιαστικό χαρακτήρα και δεν παραπλανούν τον καταναλωτή. Ο λογότυπος της ονομασίας έχει ορθογώνιο σχήμα και περιλαμβάνει, κάτω αριστερά, δύο στάχυα σκληρού σίτου τα οποία είναι τοποθετημένα κάθετα μεταξύ τους και οριοθετούν έναν χώρο όπου απεικονίζονται δύο καρβέλια, ένα ολόκληρο και πάνω σε αυτό ένα δεύτερο, κομμένο στη μέση. Στο πάνω τμήμα του ορθογωνίου αναγράφεται σε μία οριζόντια γραμμή η ένδειξη «PAGNOTTA DEL DITTAINO DOP».
      4.   Συνοπτική οριοθέτηση της γεωγραφικής περιοχής

      Η περιοχή παραγωγής της ΠΟΠ «Pagnotta del Dittaino» καλύπτει τις κοινότητες Agira, Aidone, Assoro, Calascibetta, Enna, Gagliano Castelferrato, Leonforte, Nicosia, Nissoria, Piazza Armerina, Regalbuto, Sperlinga, Valguarnera Caropepe, Villarosa της επαρχίας Enna και τις κοινότητες Castel di Iudica, Raddusa και Ramacca της επαρχίας Catania.
      5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Η περιοχή καλλιέργειας του σίτου που χρησιμοποιείται για την παραγωγή του προϊόντος «Pagnotta del Dittaino» χαρακτηρίζεται από κλίμα τυπικά μεσογειακό, διακρινόμενο, αφενός, από μεγάλες διακυμάνσεις του ύψους των βροχοπτώσεων στη διάρκεια του έτους, με συγκέντρωση των βροχοπτώσεων κατά τη φθινοπωρινή-χειμερινή περίοδο και μέσες ετήσιες τιμές περίπου 500 mm, και αφετέρου, από μέσες μηνιαίες θερμοκρασίες υψηλότερες κατά τους μήνες Ιούλιο και Αύγουστο, ενώ οι ελάχιστες σημειώνονται τον Ιανουάριο και τον Φεβρουάριο, φθάνοντας, σε εξαιρετικές μόνο περιπτώσεις, σε τιμές (0 oC) ικανές να προκαλέσουν ζημιές στην παραγωγή. Τα εδάφη καλλιέργειας του σκληρού σιταριού είναι μετρίως αργιλώδη.
      5.2.   Ιδιοτυπία του προϊόντος

      Το προϊόν «Pagnotta del Dittaino» ΠΟΠ διακρίνεται από τα άλλα προϊόντα της ίδιας εμπορικής κατηγορίας, ιδίως λόγω της σύστασης της κόρας, καθώς και του ωχροκίτρινου χρώματος, των λεπτών κυψελίδων και της συμπαγούς και ομοιόμορφης υφής της ψίχας. Άλλο ιδιαίτερο χαρακτηριστικό του «Pagnotta del Dittaino» ΠΟΠ είναι η ικανότητά του να διατηρεί αναλλοίωτα επί 5 ημέρες τα οργανοληπτικά χαρακτηριστικά του — οσμή, γεύση και φρεσκάδα.
      Στο παρελθόν, το συγκομιζόμενο σιτάρι αποθηκευόταν σε κατάλληλες τάφρους ή αποθήκες και διατηρούνταν με φυσικό τρόπο προστατευμένο από την υγρασία. Δεν υποβαλλόταν σε κατεργασίες για προστασία από μυκητιακές λοιμώξεις ή από παράσιτα έντομα. Τη στιγμή που χρειαζόταν μια ορισμένη ποσότητα σιταριού, τη μετέφεραν στους γειτονικούς μύλους για άλεση.
      Παρομοίως, το σκληρό σιτάρι που συγκομίζεται εντός της οριοθετημένης περιοχής υποβάλλεται αποκλειστικά και μόνο σε κατεργασίες προκαθαρισμού, για να απαλλαχθεί από το άχυρο, τις προσμείξεις και τα ξένα σώματα και, στη συνέχεια, αποθηκεύεται σε σιλό και διατηρείται χωρίς τη χρήση φυτοφαρμάκων και συνθετικών χημικών προϊόντων. Οι μοναδικές κατεργασίες που επιτρέπονται στους μύλους είναι αποκλειστικά φυσικού χαρακτήρα. Επιτρέπεται η ψύξη της μάζας με ψυχρό αέρα και η ανάδευση.
      Με τις κατεργασίες αυτές αποφεύγεται η υπερθέρμανση της μάζας, φαινόμενο που δημιουργεί το κατάλληλο περιβάλλον για την ανάπτυξη μυκήτων, τον σχηματισμό μυκοτοξινών και την εκκόλαψη των αυγών των παρασίτων εντόμων και το οποίο μπορεί να προκαλέσει και τη βλάστηση των σπόρων.
      Η φυσική μαγιά προέρχεται από προζύμι το οποίο ανανεώνεται κατάλληλα. Για την ανανέωση αφαιρείται ένα τμήμα από το προζύμι, αναμειγνύεται με δύο μέρη σιμιγδαλιού και ένα μέρος νερού και κατόπιν ζυμώνεται. Όταν ολοκληρωθεί το ζύμωμα, η μάζα που έχει προκύψει διαιρείται σε τέσσερα επιμέρους τμήματα που έχουν διογκωτική δράση. Το ένα από αυτά χρησιμοποιείται ως προζύμι και επομένως ανανεώνεται, ενώ τα άλλα τρία προστίθενται στις ζύμες σαν φυσική μαγιά, μετά από τουλάχιστον 5 ώρες ωρίμασης.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

      Οι ιδιαιτερότητες του «Pagnotta del Dittaino» που περιγράφονται στο σημείο 5.2 συνδέονται άμεσα με τα μορφολογικά και εδαφοκλιματικά χαρακτηριστικά της οριοθετημένης στο σημείο 4 γεωγραφικής περιοχής. Αυτά τα ιδιαίτερα χαρακτηριστικά αναμφιβόλως σχετίζονται και επομένως συνδέονται στενά με τον σκληρό σίτο, ο οποίος αποτελεί τη βασική και καθοριστική πρώτη ύλη για τη διαδικασία παραγωγής και, χάρη στα εδαφοκλιματικά χαρακτηριστικά της περιοχής αναφοράς, έχει υψηλή ποιοτική αξία και εξαιρετικά υγειονομικά χαρακτηριστικά (απαλλαγμένο από μυκοτοξίνες), με αποτέλεσμα να βελτιώνει τα μοναδικά οργανοληπτικά χαρακτηριστικά του «Pagnotta del Dittaino».
      Ο σκληρός σίτος πάντοτε χρησιμοποιούνταν στην αρτοποιία της περιοχής, όπως αποδεικνύεται από τις ιστορικές μαρτυρίες, σε αντίθεση με άλλες περιοχές της Ιταλίας, όπου χρησιμοποιούνταν και εξακολουθεί να χρησιμοποιείται αλεύρι από μαλακό σίτο. Χάρη στον σκληρό σίτο, τα προϊόντα αρτοποιίας διατηρούν επί μία εβδομάδα αναλλοίωτα τα κύρια οργανοληπτικά χαρακτηριστικά τους.
      Η διατήρηση αυτών των χαρακτηριστικών οφειλόταν στη χρησιμοποίηση όχι μόνο του σιμιγδαλιού σκληρού σιταριού διπλής άλεσης, αλλά και φυσικής μαγιάς, της καλούμενης στην τοπική διάλεκτο «criscenti». Η ζύμωση της όξινης ζύμης επαφίεται στη δυναμική ισορροπία που αναπτύσσεται μεταξύ γαλακτικών βακτηριδίων και διογκωτικών. Τα είδη μικροβίων που συναντώνται σε μεγαλύτερο βαθμό είναι τα εξής: Lactobacillus sanfranciscensis (Lactobacillus brevis ssp. lindneri), Candida milleri και Saccharomyces exiguus.
      Μεταξύ των πολλαπλών μαρτυριών που συναντώνται σε παλαιά γραπτά κείμενα, πολλές αφορούν την περιοχή καλλιέργειας του σκληρού σιταριού και αποτελούν τους θεματοφύλακες μιας κληρονομιάς γνώσεων και εθίμων σχετικών με τη σιτοκαλλιέργεια και την αρτοποιία.
      Η καλλιέργεια του σκληρού σιταριού στην ενδοχώρα της Σικελίας, συμπεριλαμβανομένων των κοινοτήτων των επαρχιών Enna και Catania, κατέχει σημαντική θέση, όχι μόνο όσον αφορά την έκταση καλλιέργειας αλλά και επειδή αφορά περιοχές που παραδοσιακά καλλιεργούνται με σκληρό σιτάρι μη αρδευόμενο. Σε αυτές ακριβώς τις κοινότητες, λόγω τόσο των εδαφολογικών όσο και των κλιματολογικών συνθηκών, η μοναδική καλλιέργεια που με την πάροδο των ετών ήταν σε θέση να εξασφαλίσει στον τοπικό γεωργικό πληθυσμό απασχόληση και ικανοποιητικό εισόδημα ήταν το σκληρό σιτάρι.
      Μαρτυρία της σημαντικής θέσης του σκληρού σίτου στις διατροφικές συνήθειες των Σικελών προέρχεται από τον Πλήνιο (τον πρεσβύτερο) και το έργο του De Naturalis Historia. Είναι αξιοσημείωτο ότι, ενώ στις άλλες περιοχές της ιταλικής χερσονήσου το αλεύρι προερχόταν από βελανίδια, κάστανα ή άλλα σιτηρά, όπως κριθάρι ή σίκαλη, στη Σικελία οι χωρικοί μάθαιναν να παρασκευάζουν ψωμί από σιτάλευρο. Χάρη στη διδασκαλία αυτή, σύμφωνα με τη μαρτυρία του Sonnino, οι σικελοί αγρότες κατάφερναν, παρά τη μεγάλη ένδεια, να επιβιώνουν, καθώς τρέφονταν με ψωμί από σιτάλευρο.

         Παραπομπή στη δημοσίευση των προδιαγραφών

      [Άρθρο 5 παράγραφος 7 του κανονισμού (ΕΚ) αριθ. 510/2006]
      Το ενοποιημένο κείμενο της συγγραφής υποχρεώσεων παραγωγής διατίθεται στον ιστότοπο http://www.politicheagricole.it/flex/cm/pages/ServeBLOB.php/L/IT/IDPagina/3335
      είτε
      με απευθείας πρόσβαση στην αρχική σελίδα του δικτυακού τόπου του Υπουργείου Πολιτικών Γεωργίας, Τροφίμων και Δασών (www.politicheagricole.it) — επιλογή «Qualità e sicurezza» (στο επάνω και δεξιά τμήμα της οθόνης) και κατόπιν «Disciplinari di Produzione all'esame dell'UE».

         (1)  EE L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).


title: Εκτελεστικός κανονισμός (ΕΕ) αριθ. 1154/2011 της Επιτροπής, της 10ης Νοεμβρίου 2011 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Zgornjesavinjski želodec (ΠΓΕ)]

text:
               15.11.2011

               EL

               Επίσημη Εφημερίδα της Ευρωπαϊκής Ένωσης

               L 296/14

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1154/2011 ΤΗΣ ΕΠΙΤΡΟΠΉΣ
   της 10ης Νοεμβρίου 2011
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Zgornjesavinjski želodec (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 πρώτο εδάφιο του κανονισμού (ΕΚ) αριθ. 510/2006, η αίτηση που υπέβαλε η Σλοβενία για την καταχώριση της ονομασίας «Zgornjesavinjski želodec» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης, σύμφωνα με το άρθρο 7 του κανονισμού (ΕΚ) αριθ. 510/2006, η εν λόγω ονομασία πρέπει να καταχωριστεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Νοεμβρίου 2011.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 93 της 31.3.2006, σ. 12.

      (2)  ΕΕ C 45 της 12.2.2011, σ. 28.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση τα οποία απαριθμούνται στο παράρτημα I της Συνθήκης:

         Κλάση 1.2.   Προϊόντα κρέατος (μαγειρευτά, παστά, καπνιστά κ.λπ.)

      ΣΛΟΒΕΝΙΑ
      Zgornjesavinjski želodec (ΠΓΕ)


title: Εκτελεστικός κανονισμός (ΕΕ) αριθ. 403/2013 της Επιτροπής, της 2ας Μαΐου 2013 , σχετικά με την έγκριση παρασκευάσματος ενδο-1,4-β-ξυλανάσης, ενδο-1,3(4)-β-γλυκανάσης και ενδο-1,4-β- γλυκανάσης που παράγεται από Trichoderma reesei (ATCC 74444) ως πρόσθετης ύλης ζωοτροφών για πουλερικά προς πάχυνση και ωοπαραγωγή καθώς και για απογαλακτισμένα χοιρίδια και για την τροποποίηση των κανονισμών (ΕΚ) αριθ. 1259/2004, (ΕΚ) αριθ. 1206/2005 και (ΕΚ) αριθ. 1876/2006 (κάτοχος άδειας DSM Nutritional Products)  Κείμενο που παρουσιάζει ενδιαφέρον για τον ΕΟΧ

text:
               3.5.2013

               EL

               Επίσημη Εφημερίδα της Ευρωπαϊκής Ένωσης

               L 121/26

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 403/2013 ΤΗΣ ΕΠΙΤΡΟΠΉΣ
   της 2ας Μαΐου 2013
   σχετικά με την έγκριση παρασκευάσματος ενδο-1,4-β-ξυλανάσης, ενδο-1,3(4)-β-γλυκανάσης και ενδο-1,4-β- γλυκανάσης που παράγεται από Trichoderma reesei (ATCC 74444) ως πρόσθετης ύλης ζωοτροφών για πουλερικά προς πάχυνση και ωοπαραγωγή καθώς και για απογαλακτισμένα χοιρίδια και για την τροποποίηση των κανονισμών (ΕΚ) αριθ. 1259/2004, (ΕΚ) αριθ. 1206/2005 και (ΕΚ) αριθ. 1876/2006 (κάτοχος άδειας DSM Nutritional Products)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων και καθορίζει τους όρους και τις διαδικασίες για τη χορήγηση αυτής της άδειας. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που εγκρίθηκαν σύμφωνα με την οδηγία 70/524/ΕΟΚ του Συμβουλίου (2).

               (2)

               Ένα παρασκεύασμα ενδο-1,4-β-ξυλανάσης, ενδο-1,3(4)-β-γλυκανάσης και ενδο-1,4-β- γλυκανάσης που παράγεται από Trichoderma longibrachiatum (ATCC 74252) είχε εγκριθεί χωρίς χρονικό όριο σύμφωνα με την οδηγία 70/524/ΕΟΚ ως πρόσθετη ύλη ζωοτροφών για χρήση σε κοτόπουλα προς πάχυνση με τον κανονισμό της Επιτροπής (ΕΚ) αριθ. 1259/2004 (3), για γαλοπούλες προς πάχυνση με τον κανονισμό της Επιτροπής (ΕΚ) αριθ. 1206/2005 (4) και για όρνιθες ωοπαραγωγής καθώς και για απογαλακτισμένα χοιρίδια με τον κανονισμό της Επιτροπής (ΕΚ) αριθ. 1876/2006 (5). Στη συνέχεια το εν λόγω παρασκεύασμα εγγράφηκε στο μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

               (3)

               Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003 σε συνδυασμό με το άρθρο 7 του εν λόγω κανονισμού, υποβλήθηκε αίτηση για την επαναξιολόγηση του εν λόγω παρασκευάσματος ενδο-1,4-β-ξυλανάσης, ενδο-1,3(4)-β-γλυκανάσης και ενδο-1,4-β- γλυκανάσης που παράγεται από Trichoderma reesei (ATCC 74444) (πρώην ATCC 74252), ως πρόσθετης ύλης ζωοτροφών για τα κοτόπουλα και τις γαλοπούλες προς πάχυνση, τις όρνιθες ωοπαραγωγής και τα χοιρίδια και, σύμφωνα με το άρθρο 7 του ίδιου κανονισμού, για μια νέα χρήση για όλα τα είδη πουλερικών προς πάχυνση και ωοπαραγωγή, με την οποία ζητείται για την εν λόγω πρόσθετη ύλη να ταξινομηθεί στην κατηγορία πρόσθετων υλών «ζωοτεχνικές πρόσθετες ύλες». Η αίτηση αυτή συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (4)

               Η Ευρωπαϊκή Αρχή για την Ασφάλεια των Τροφίμων («η Αρχή») στη γνώμη που εξέδωσε στις 17 Οκτωβρίου 2012 (6) κατέληξε στο συμπέρασμα ότι, υπό τις προτεινόμενες συνθήκες χρήσης, το παρασκεύασμα ενδο-1,4-β-ξυλανάσης, ενδο-1,3(4)-β-γλυκανάσης και ενδο-1,4-β- γλυκανάσης που παράγεται από Trichoderma reesei (ATCC 74444), δεν έχει δυσμενείς επιπτώσεις στην υγεία των ζώων, στην υγεία του ανθρώπου ή στο περιβάλλον και ότι έχει τη δυνατότητα να επηρεάσει θετικά τις επιδόσεις του ζώου όσον αφορά τα στοχευόμενα είδη. Εντούτοις, με βάση τις ατελείς πληροφορίες που παρασχέθηκαν από τον αιτούντα, η Αρχή δεν ήταν σε θέση να προσδιορίσει τις ελάχιστες δραστηριότητες του ενζύμου. Η Αρχή θεωρεί ότι δεν υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση των εν λόγω παρασκευασμάτων στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης της πρόσθετης ύλης ζωοτροφών, η οποία υποβλήθηκε από το εργαστήριο αναφοράς το οποίο συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση του παρασκευάσματος ενδο-1,4-β-ξυλανάσης, ενδο-1,3(4)-β-γλυκανάσης και ενδο-1,4-β- γλυκανάσης που παράγεται από Trichoderma reesei (ATCC 74444) προκύπτει ότι πληρούνται οι όροι για τη χορήγηση έγκρισης, όπως προβλέπονται στο άρθρο 5 του κανονισμού (ΕΚ) αριθ. 1831/2003. Ως εκ τούτου, θα πρέπει να επιτραπεί η χρήση του εν λόγω παρασκευάσματος, όπως προσδιορίζεται στο παράρτημα του παρόντος κανονισμού.

               (6)

               Καθώς χορηγείται νέα έγκριση σύμφωνα με τον κανονισμό (ΕΚ) αριθ. 1831/2003, οι κανονισμοί (ΕΚ) αριθ. 1259/2004, (ΕΚ) αριθ. 1206/2005 και (ΕΚ) αριθ. 1876/2006 θα πρέπει, επομένως, να τροποποιηθούν ανάλογα.

               (7)

               Επειδή δεν απαιτείται, για λόγους ασφάλειας, η άμεση εφαρμογή των τροποποιήσεων των όρων της χορήγησης άδειας, είναι σκόπιμο να επιτραπεί μεταβατική περίοδος ώστε να ετοιμαστούν τα ενδιαφερόμενα μέρη για να ανταποκριθούν στις νέες απαιτήσεις που απορρέουν από την έγκριση.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Έγκριση
   Το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα των «βελτιωτικών της πεπτικότητας», εγκρίνεται για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.
   Άρθρο 2
   Τροποποιήσεις του κανονισμού (ΕΚ) αριθ. 1259/2004
   Ο κανονισμός (ΕΚ) αριθ. 1259/2004 τροποποιείται ως εξής:

               1)

               Το άρθρο 2 αντικαθίσταται από το ακόλουθο κείμενο:
               «Άρθρο 2
               Τα παρασκευάσματα που ανήκουν στην κατηγορία “ένζυμα” όπως ορίζεται στα παραρτήματα III, IV,V και VI εγκρίνονται προς χρήση χωρίς χρονικό περιορισμό ως πρόσθετες ύλες στη διατροφή των ζώων υπό τους όρους που προβλέπονται στα εν λόγω παραρτήματα.».

               2)

               Το παράρτημα II απαλείφεται.

         Άρθρο 3
   Τροποποίηση του κανονισμού (ΕΚ) αριθ. 1206/2005
   Στο παράρτημα του κανονισμού (ΕΚ) αριθ. 1206/2005 διαγράφονται όλα τα στοιχεία που περιέχονται στην εγγραφή E1602.
   Άρθρο 4
   Τροποποιήσεις του κανονισμού (ΕΚ) αριθ. 1876/2006
   Ο κανονισμός (ΕΚ) αριθ. 1876/2006 τροποποιείται ως εξής:

               1)

               Το άρθρο 3 απαλείφεται.

               2)

               Το παράρτημα III απαλείφεται.

         Άρθρο 5
   Μεταβατικά μέτρα
   Το παρασκεύασμα που προσδιορίζεται στο παράρτημα και οι ζωοτροφές που περιέχουν το εν λόγω παρασκεύασμα, οι οποίες έχουν παραχθεί και επισημανθεί πριν από τις 23 Νοεμβρίου 2013 σύμφωνα με τους κανόνες που αρχίζουν να ισχύουν πριν από τις 23 Μαΐου 2013 δύνανται να συνεχίσουν να διατίθενται στην αγορά και να χρησιμοποιούνται μέχρις ότου εξαντληθούν τα υφιστάμενα αποθέματα.
   Άρθρο 6
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Μαΐου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  ΕΕ L 270 της 14.12.1970, σ. 1.

      (3)  ΕΕ L 239 της 9.7.2004, σ. 8.

      (4)  ΕΕ L 197 της 28.7.2005, σ. 12.

      (5)  ΕΕ L 360 της 19.12.2006, σ. 126.

      (6)  Δελτίο EFSA 2012· 10(11):2930.

      ΠΑΡΑΡΤΗΜΑ

                  Αριθμός αναγνώρισης της πρόσθετης ύλης

                  Επωνυμία του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Ελάχιστη περιεκτικότητα

                  Λοιπές διατάξεις

                  Λήξη της περιόδου ισχύος της άδειας

                  Μονάδες δραστικότητας/kg πλήρους ζωοτροφής με περιεκτικότητα σε υγρασία 12 %

                     Κατηγορία ζωοτεχνικών πρόσθετων υλών. Λειτουργική ομάδα: βελτιωτικά της πεπτικότητας

                  4a1602i

                  DSM Nutritional Products

                  Ενδο-1,4-β- ξυλανάση
                  EC 3.2.1.8
                  Ενδο-1,3(4) β-γλυκανάση
                  EC 3.2.1.6
                  Ενδο-1,4-β-γλυκανάση
                  EC 3.2.1.4

                                 Σύνθεση πρόσθετης ύλης

                              Παρασκεύασμα ενδο-1,4-β-ξυλανάσης, ενδο-1,3(4)-β-γλυκανάσης και ενδο-1,4-β-γλυκανάσης που παράγεται από το Trichoderma reesei (ATCC 74444) με ελάχιστη δραστικότητα σε:

                                          Ενδο-1,4-β-ξυλανάση 2 700 U (1) /ml ή g πρόσθετης ύλης

                                          Ενδο-1,3(4)-β-γλυκανάση 700 U (2) /ml ή g πρόσθετης ύλης

                                          Ενδο-1,4-β-γλυκανάση 800 U (3) /ml ή g πρόσθετης ύλης

                                    (Υγρή και στερεά μορφή)

                                 Χαρακτηρισμός της δραστικής ουσίας

                              ενδο-1,4-β-ξυλανάση, ενδο-1,3(4)-β-γλυκανάση και ενδο-1,3(4)-β-γλυκανάση που παράγεται από το Trichoderma reesei (ATCC 74444)

                                 Αναλυτική μέθοδος
                                  (4)

                              Χαρακτηρισμός των δραστικών ουσιών στις ζωοτροφές:

                                          —

                                          χρωματομετρική μέθοδος για τη μέτρηση υδατοδιαλυτής χρωστικής ουσίας που απελευθερώνεται κατά τη δράση της ενδο-1,4-β-ξυλανάσης σε αζωτοϋπόστρωμα ξυλάνης σημύδας με σταυροδεσμούς

                                          —

                                          χρωματομετρική μέθοδος για τη μέτρηση υδατοδιαλυτής χρωστικής ουσίας που απελευθερώνεται κατά τη δράση της ενδο-1,3(4)- β-γλυκανάσης σε αζωτοϋπόστρωμα γλυκάνης κριθαριού με σταυροδεσμούς

                                          —

                                          χρωματομετρική μέθοδος για τη μέτρηση υδατοδιαλυτής χρωστικής ουσίας που απελευθερώνεται κατά τη δράση της ενδο-1,4-β-γλυκανάσης σε αζωτοϋπόστρωμα καρβοξυμεθυλοκυτταρίνης με σταυροδεσμούς.

                  Πουλερικά προς πάχυνση εκτός από γαλοπούλες προς πάχυνση

                  —

                  ενδο-1,4-β-ξυλανάση: 135 U
                  ενδο-1,3(4)-β-γλυκανάση: 35 U
                  ενδο-1,4-β-γλυκανάση: 40 U

                  —

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης, η διάρκεια αποθήκευσης και η σταθερότητα έναντι σχηματισμού συσσωματωμάτων.

                              2.

                              Για χρήση σε ζωοτροφές πλούσιες σε αμυλούχους και μη αμυλούχους πολυσακχαρίτες (κυρίως β-γλυκάνες και αραβινοξυλάνες).

                              3.

                              Για χρήση σε απογαλακτισμένα χοιρίδια έως 35 kg.

                              4.

                              Για ασφάλεια: κατά τον χειρισμό να χρησιμοποιούνται εξοπλισμός προστασίας της αναπνοής, γυαλιά και γάντια ασφαλείας.

                  23 Μαΐου 2023

                  Πουλερικά ωοπαραγωγής

                  ενδο-1,4-β-ξυλανάση: 216 U
                  ενδο-1,3(4)-β-γλυκανάση: 56 U
                  ενδο-1,4-β-γλυκανάση: 64 U

                  Γαλοπούλες προς πάχυνση
                  Χοιρίδια
                  (απογαλακτισμένα)

                  ενδο-1,4-β-ξυλανάση: 270 U
                  ενδο-1,3(4)-β-γλυκανάση: 70 U
                  ενδο-1,4-β-γλυκανάση: 80 U

         (1)  1 U είναι η ποσότητα ενζύμου που ελευθερώνει 1 μικρογραμμομόριο γλυκόζης από αραβινοξυλάνη σίτου ανά λεπτό υπό pH 5,0 και σε θερμοκρασία 40 °C.

         (2)  1 U είναι η ποσότητα ενζύμου που ελευθερώνει 1 μικρογραμμομόριο γλυκόζης από β-γλυκάνη κριθής ανά λεπτό σε pH 5,0 και σε θερμοκρασία 40 °C.

         (3)  1 U είναι η ποσότητα ενζύμου που ελευθερώνει 1 μικρογραμμομόριο γλυκόζης από καρβοξυμεθυλο-κυτταρίνη ανά λεπτό σε pH 5,0 και σε θερμοκρασία 40 °C.

         (4)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: http://irmm.jrc.ec.europa.eu/EURLs/EURL_feed_additives/Pages/index.aspx